Home देश मध्य प्रदेश मिलावटखोरों को रासुका से कम नहीं दी जाएगी सजा
Posted On: August 08, 2019 3:55 PM In: मध्य प्रदेश
गुना, सूबे की सरकार मिलावटखोरों पर लगाम कसने आजीवन कारावास तक की सजा का प्रावधान तय करने का जो मसौदा तैयार कर रही है। उससे मिलावटखोरों की दिल धडकनें बढ़ गई हैं। इधर इंडस्ट्रीय एरिया में नकली मसाला फेक्ट्री, नमकीन और दूध की डेयरियों के जो सेंपल लिए गए हैं, उनकी जांच में रिपोर्ट आने में चंद दिनों का ही फासला शेष रह गया है।
यदि जांच में नमूने मिस ब्रांड या फिर अमानक पाए जाते हैं, तो उनके कारोबारियों पर रासुका लगाना भी तय है। इन कारोबारियों पर एफआईआर दर्ज करने के निर्देश पहले ही जारी किए जा चुके हैं। जांच रिपोर्ट आने के बाद कम से कम तीन कारोबारी ऐसे हैं, जिन पर रासुका लगना तय माना जा रहा है। इतना ही नहीं इन पर भारी जुर्माने की कार्रवाई भी प्रशासन तय कर सकता है। मिलावटी सामान पर प्रदेश सरकार के सख्त होने के बाद यह परिस्थितियां बनी है।
यही वजह है कि मिलावट की सूचना देने वाले को ईनाम की राशि दस हजार से बढ़ाकर सीधे 25 हजार रूपए कर दी गई है। क्योंकि प्रशासन ज्यादा से ज्यादा मिलावटखोरों को पकड़कर उन्हें उनके अंजाम तक पहुंचाने की कवायद में लगा है। कलेक्टर भास्कर लाक्षाकार भी साफ कर चुके हैं कि मानव जीवन से खिलवाड़ करने वाले कारोबारी बचेंगे नहीं। प्रशाासनिक सूत्रों की माने तो इंडस्ट्रीय एरिया में पकड़े गए कारोबारियों और जगदीश कालोनी में सामने आई नकली दूध की फेक्ट्री के संचालक पर कार्रवाई होना तय माना जा रहा है।
यदि इनकी जांच रिपोर्ट अमानक पाई जाती है, तो इन पर राष्ट्रीय सुरक्षा कानून के तहत कार्रवाई तत्काल प्रभाव से अमल में लाई जाएगी। वहीं अधिकारियों का कहना है कि अभी कार्रवाई खत्म नहीं हुई है। शहर में जिन संस्थानों पर मिलावट की जा रही है, अगर सूचना मिलती है, तो टीम वहां पहुंचेगी और मिलावट करने वालों के खिलाफ सख्त कार्रवाई की जाएगी।